  Туспуктэм: vk.com (ЛУДОРВАЙ. АКТУАЛЬНАЯ ЭТНОГРАФИЯ) Наталия Сильвестрова «Лудорвай» музей-заповедникын «Актуальная этнография» ӵектос улсын спектакль-променад пуктозы. Солы материал бичан понна Татарстанысь Агрыз ёросысь Варклед-Бодья гуртэ экспедицие потазы. Со сярысь ивортодэтъя «Удмуртия» агентстволы ӵектослэн кивалтӥсез Галина Тарануха ивортӥз. Ӵектос пыр музее вуылӥсьёсты удмуртъёслэн арберилыктэм (нематериальной) лулчеберет кылёсэнызы тодматозы. « Удмурт лулчеберетлэн вань туж тунсыко люкетэз, кудзэ куноосмы адӟытэк кылё. Удмуртъёслэн вӧсьбурен но мифологиен герӟаськем лулчеберетсы, дунне шоры учкемзы аспӧртэмлыко феномен луэ, кудӥз музеямы ветлисьёслы валантэм но тодмотэм » Галина Тарануха, ӵектослэн кивалтӥсез Экспедициен «Лудорвай» музей-заповедникысь тодос ужасьёс этномузыколог, устолыктодосъя (искусствоведениея) кандидат Екатерина Софронова но кылосбур тодосъя кандидат Николай Анисимов кивалтӥзы. Соослэн командазы гуртысь лулчеберт но вӧсь интыосы вуылӥз, калыккылос люказ. Вӧсясь Олег Михайлов гуртысьтызы быдӟым куалаез возьматӥз (ӵапак соя «Лудорвай» музей-заповедникысь куала лэсьтэмын), вӧсьбур сямъёсын тодматӥз. Варклед-Бодьяысь калык но экспедициез туж шуныт пумитаз, пӧсь сиёнэн куноятӥз, калыккылос люканы юрттӥз. Оглом куинь экспедиция ортчытыны чакламын. Матысь дыре Алнаш, бӧрысь Кез ёросэ вуылозы. Люкам материалъя аспӧртэмлыко спектакль-променад кылдытозы, кудӥз пыр музейлэн куноосыз удмуртъёслэн сям-йылолъёсынызы тодматскозы. « Спектакль кык форматэн луоз. Со музейысь валтӥсь интыостӥз 1,5 час ӵоже поръялскон кадь радъямын луоз, кытын котькуд интыын актёръёс шудозы но кыӵе ке йылолэз возьматозы. Бӧрысь аудиоверсия кылдытомы, вань мылкыд карисьёс сыӵе спектаклез басьтыны, наушник дӥсяны но ас понназы со интыостӥ ортчыны быгатозы » Галина Тарануха, ӵектослэн кивалтӥсез Спектакль-променадэз дасян бордын Ижкарысь «Молодой человек» театрлэн режиссёрэз Андрей Опарин но Россиысь тодмо сценарист, гожъяськись Денис Осокин ужалозы. « Соос музейлэн интыостӥз ветлонэз дырез чакласа малпалозы, ваньмыз лад-лад мед луоз шуыса, котькуд интыын кыӵе ке сцена мед луоз шуыса » Галина Тарануха, ӵектослэн кивалтӥсез Та ӵектос борды соос юнме ӧз кутске. Андрей Опарин Шаркан ёросын вордскиз, удмуртъёс но соослэн лулчеберетсы солы матын луо, какыктодосэн но со тунсыкъяське. Денис Осокин фольклорен но сям-йылолъёсын герӟаськемын, калыктодос темаен ужа. Тужгес но тодмо ужъёсыз пӧлын «Овсянки» повесть но «Небесные жёны луговых мари» книга, кудъёсызъя фильмъёс кылдытэмын. Спектакль-променадлэн премъераез 2024-тӥ арын гужем ортчоз  Тодэ вайытом, «Лудорвай» музей-заповедниклэн «Актуальная этнография» ӵектосэз Владимир Потанинлэн ӟечлэсьтон фондэзлэн «Мой музей 4.0» VI вожвылъяськоназ вормиз но кык миллион манет котыр грант утӥз. Ватсалом, Удмуртиысь тодосчиос Кемерово улосвылын улӥсь удмуртъёс доры вуылэмзы сярысь веразы. Тегъёс: удмуртъёс этнография фольклор Лулчеберет Лудорвай Удмуртия  